2.c

*Peter Jensen*

*X-købing Hovedgade 33*

*3333 X-købing*

*E-mail:* *pj@hotmail.com*

*Mobil: 3333 3333*

Medicinsk Modtageafsnit

X-købing Sygehus

3333 X-købing

X-købing, den 4. oktober 2020

**Jeg savner heksekedlen!**

Da Regionsrådet for nogle år siden besluttede at opsige alle social- og sundhedsassistenter på X-købing Sygehus, fik jeg arbejde i hjemmeplejen i X-købing Kommune. Jeg har det fint med den postoperative observation og pleje af udskrevne borgere, men ih, hvor jeg savner travlheden og udfordringerne på sygehuset.

Derfor søger jeg med glæde og håb jobbet som social- og sundhedsassistent i Medicinsk Modtageafsnit.

At det er en fast nattevagt passer mig på nuværende tidspunkt i livet udmærket. For det sidste barn er netop flyttet fra reden, og min kone er selv nattevagt på et plejehjem og vant til denne døgnrytme.

Med mig i personalegruppen får I en medarbejder, der:

* har mange års erfaring fra flere forskellige afdelinger på X-købing Sygehus
* har en bred indsigt i både somatisk og psykiatrisk sygdomslære
* kan lide at have travlt og at bruge sig selv og sin faglighed i jobbet
* evner at gøre patienterne trygge i en utryg situation.

I de 15 år jeg har været social- og sundhedsassistent har jeg løbende efteruddannet mig både sundhedsfagligt og inden for kommunikation og konflikthåndtering.

Personligt er jeg et åbent og venligt menneske, der har let til smil og latter. Jeg har ofte oplevet, hvordan et smil og en kvik bemærkning kan hjælpe en angst patient ned på jorden igen.

Jeg henviser i øvrigt til mit CV, hvor jeg har beskrevet mine erfaringer og kvalifikationer.

På gensyn til jobsamtalen 😊

Venlig hilsen

Peter Jensen

Annonce: Social og sundhedsassistent til Medicinsk Modtageafsnit

**Har du lyst til at blive en del af vores plejeteam?**

**Vi søger en social- og sundhedsassistent til fast nattevagt og med vagter hver 2. weekend.**

Vi er 50 engagerede og dygtige plejepersonaler med stor mangfoldighed i aldersspredning, køn, etnicitet, erfaring og kompetencer. Vi kan lide at arbejde tværfagligt, samarbejde med andre afdelinger og ikke mindst tværsektorielt.

Kompleksiteten hos vores patienter gør, at vi hele tiden arbejder ihærdigt på at forbedre og tilpasse fremmøde, kompetencer og faggrupper, og vi har derfor behov for at ansætte mere plejepersonale til at sikre høj kvalitet med gode, sammenhængende patentforløb.

MMA er en del af den samlede Akutmodtagelse, og vi modtager ca. 10.000 akutte medicinske patienter til indlæggelse om året. Vi har 36 sengepladser fordelt på to afsnit: MMA 1, MMA 2, hvor vi modtager akutte lægehenviste lungemedicinske, gastromedicinske, endokrinologiske, kardiologiske og forgiftningspatienter. Den gennemsnitlige indlæggelsestid er 1,2-1,5 indlæggelsesdøgn. 54 % af patienterne udskrives direkte fra MMA

**Har du lyst til at blive vores nye kollega? Vi har**

* Fokus på høj kvalitet i patientmodtagelse, -behandling, -sikkerhed og et respektfuldt samarbejde med vores patienter og pårørende
* Et udfordrende, afvekslende job med løbende udvikling af akutmedicinske kompetencer
* Et arbejdsmiljø præget af gensidig respekt og en stor omsorg for hinanden og patienterne, hvor løbende forandringer er en naturlig del af hverdagen for at forbedre praksis
* Et individuelt tilrettelagt introduktionsforløb og løbende kompetenceudvikling i et motiverende læringsmiljø, tilpasset dine kompetencer

**Som social- og sundhedsassistent hos os skal du**

* Trives i en travl akutafdeling med mange komplekse patienter og et højt patientflow
* Være fleksibel, struktureret og have god ordenssans
* Have fokus på grundlæggende pleje og observation til patienterne, også når du sidder fast vagt
* Kende egne grænser og kompetencer og være tryg ved at bede om hjælp
* Være åben og rummelig, med gode kommunikations- og samarbejdsevner

**Fuldtid eller deltid, timeantallet kan vi eventuelt tale om.**

**Yderligere oplysninger**

Du kan læse mere om os på vores hjemmeside